Η **Allianz Arena** (προφέρεται: [ʔaˈli̯ant͡s ʔaˈʁeːna], *Αλιάντς Αρένα*) είναι ποδοσφαιρικό γήπεδο στο Μόναχο της Γερμανίας. Δύο ομάδες του Μονάχου, η Μπάγερν και το Μόναχο 1860 χρησιμοποιούν το στάδιο για τους εντός έδρας αγώνες τους.

Ο Όμιλος Allianz (ασφαλιστική εταιρία και εταιρία παροχής χρηματοοικονομικών υπηρεσιών) κατέχει τα δικαιώματα να ονομάσει τον χώρο για 30 έτη. Παρ' όλα αυτά, κατά τη διάρκεια του Παγκοσμίου Κυπέλλου του 2006, το στάδιο ήταν γνωστό ως "Στάδιο Παγκοσμίου Κυπέλλου FIFA, Μόναχο". Η Μπάγερν Μονάχου θα πρέπει να χρησιμοποιεί επίσης διαφορετικό όνομα για το στάδιο, κατά την διάρκεια των αγώνων του Champions League, αφού και η UEFA δεν επιτρέπει τη χρήση του ονόματος του χορηγού. Το γήπεδο είναι επίσης γνωστό με το προσωνύμιο *"Schlauchboot"* (φουσκωτό σκάφος).

Χαρακτηριστικό της Allianz Arena είναι ότι εξωτερικά φωτίζεται με χρωματισμό ανάλογο με την γηπεδούχο ομάδα. Έτσι, όταν αγωνίζεται η Μπάγερν Μονάχου, το χρώμα του γηπέδου είναι κόκκινο, όταν αγωνίζεται η Μόναχο 1860 μπλε, ενώ όταν γηπεδούχος είναι η εθνική ομάδα της Γερμανίας το χρώμα είναι άσπρο.

Χωρητικότητα
------------

Η συνολική χωρητικότητα του γηπέδου είναι 75.024. Λόγω των κανονισμών της FIFA και της UEFA, θα μειωθεί στους 67.812 θεατές στα παιχνίδια του Παγκοσμίου Κυπέλλου, του Champions League και του Κυπέλλου UEFA. Η συνολική χωρητικότητα του γηπέδου περιλαμβάνει 2.200 θέσεις επισήμων, 400 θέσεις για τον Τύπο, 106 σουίτες και 165 θέσεις για αναπηρικές πολυθρόνες. Υπάρχουν επίσης 550 τουαλέτες και 190 κάμερες παρακολούθησης.

Στο στάδιο υπάρχουν οι μπουτίκ της ΦΚ Μπάγερν Μονάχου και της ΤΣΦ Μόναχο 1860. Εμπορικοί πάγκοι, εστιατόρια και ταχυφαγεία υπάρχουν τόσο μέσα στο στάδιο, όσο και γύρω από αυτό.

Η Αλλιάντς Αρένα διαθέτει τέσσερις αίθουσες αποδυτηρίων για τις ομάδες (δύο για τις γηπεδούχους ομάδες και δύο για τις αντιπάλους τους), τέσσερις για προπονητές και δύο για διαιτητές. Υπάρχουν επίσης δύο αίθουσες προπόνησης, 110 τετραγωνικών μέτρων η κάθε μία.

Διαστάσεις
----------

* Στάδιο: 258m x 227m x 50m
* Γρασίδι: 111m x 72m
* Αγωνιστικός χώρος: 105m x 68m
* Χώρος Parking: 270,000m2

Χώρος στάθμευσης
----------------

Το στάδιο διαθέτει το μεγαλύτερο χώρο στάθμευσης στην Ευρώπη. Το τετραώροφο κτίριο έχει χωρητικότητα 9.800 θέσεων για αυτοκίνητα. Επιπλέον, διαθέτει άλλες 1200 θέσεις γύρω από το στάδιο, 350 θέσεις για λεωφορεία και 130 για άτομα με αναπηρίες.

Κόστος
------

Το κόστος κατασκευής έφτασε τα 286 εκατομμύρια ευρώ, με την κατασκευή να διενεργείται από την αυστριακή κατασκευαστική εταιρία Alpine Holding. Επιπλέον, η πόλη και το ομόσπονδο κρατίδιο της Βαυαρίας δαπάνησαν 210 εκατομμύρια ευρώ για βελτιώσεις των υποδομών της περιοχής. Επειδή το κόστος κατασκευής ήταν υψηλό, διενεργήθηκε τοπικό δημοψήφισμα για την κατασκευή του νέου σταδίου εν όψει του Παγκοσμίου Κυπέλλου 2006, στο οποίο η πλειοψηφία των κατοίκων του Μονάχου τάχθηκε υπέρ της κατασκευής του νέου σταδίου. Εναλλακτική αποτελούσε η ανακαίνιση και τροποποίηση του ολυμπιακού σταδίου του Μονάχου (μέχρι τότε έδρας της Μπάγερν Μονάχου), όμως ο αρχιτέκτονας του Ολυμπιακού σταδίου αντιτέθηκε στην ανακαίνιση κάνοντας χρήση του δικαιώματος πνευματικής ιδιοκτησίας στα αρχιτεκτονικά σχέδια του σταδίου και κατέστη αναγκαία η κατασκευή νέου σταδίου.

### Παγκόσμιο Κύπελλο 2006

Το γήπεδο ήταν μεταξύ αυτών στα οποία διεξήχθησαν αναμετρήσεις για το Παγκόσμιο Κύπελλο του 2006. Ωστόσο, λόγω συμβολαίων χορηγίας, η ονομασία του άλλαξε σε *FIFA World Cup Stadium Munich* στη διάρκεια του Παγκοσμίου Κυπέλλου.

Οι παρακάτω αναμετρήσεις έλαβαν χώρα στο γήπεδο στη διάρκεια του Παγκοσμίου Κυπέλλου του 2006:


| Ημερομηνία | Ώρα (CEST) | Ομάδα #1 | Σκορ | Ομάδα #2 | Φάση | Θεατές |
| --- | --- | --- | --- | --- | --- | --- |
| 9 Ιουνίου 2006 | 18:00 |  Γερμανία | 4–2 |  Κόστα Ρίκα | Α΄ Όμιλος (εναρκτήρια αναμέτρηση) | 69.451 |
| 14 Ιουνίου 2006 | 18:00 |  Τυνησία | 2–2 |  Σαουδική Αραβία | Η΄ Όμιλος | 69.451 |
| 18 Ιουνίου 2006 | 18:00 |  Βραζιλία | 2–0 |  Αυστραλία | Θ΄ Όμιλος | 69.451 |
| 21 Ιουνίου 2006 | 21:00 |  Ακτή Ελεφαντοστού | 3–2 |  Σερβία και Μαυρβούνιο | Γ΄ Όμιλος | 69.451 |
| 24 Ιουνίου 2006 | 17:00 |  Γερμανία | 2–0 |  Σουηδία | Φάση των 16 | 69.451 |
| 5 Ιουλίου 2006 | 21:00 |  Πορτογαλία | 0–1 |  Γαλλία | Ημιτελικά | 69.451 |

Εικόνες
-------

* Εσωτερικό της Allianz ArenaΕσωτερικό της *Allianz Arena*
* Αγώνας μεταξύ Μπάγερν και ΝτόρτμουντΑγώνας μεταξύ Μπάγερν και Ντόρτμουντ
* Η Allianz Arena φωταγογημένη την ημέρα του τελικού του ΟΥΕΦΑ Τσάμπιονς Λιγκ το 2012Η *Allianz Arena* φωταγογημένη την ημέρα του τελικού του ΟΥΕΦΑ Τσάμπιονς Λιγκ το 2012

Παραπομπές
----------

1. 1 2  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 12578. Ανακτήθηκε στις 31  Ιουλίου 2018.
2. ↑  «Hybrid turf for training ground and arena». FC Bayern Munich. 4 Ιουλίου 2014. Ανακτήθηκε στις 22 Αυγούστου 2014.
3. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 12578. Ανακτήθηκε στις 30  Ιουλίου 2018.
4. ↑  «Wembley to host 2011 Euro final». BBC Sport. 29 Ιανουαρίου 2009. Ανακτήθηκε στις 11 Δεκεμβρίου 2011.
5. ↑  «Allianz Arena». destination-munich.com. Ανακτήθηκε στις 8 Οκτωβρίου 2012.
6. ↑  «Allianz Arena». worldfootballtravel.com. Αρχειοθετήθηκε από το πρωτότυπο στις 9 Οκτωβρίου 2014. Ανακτήθηκε στις 8 Οκτωβρίου 2012.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Επίσημη ιστοσελίδα της Allianz Arena Αρχειοθετήθηκε 2013-08-05 στο Wayback Machine.
* Επίσημη ιστοσελίδα του Παγκοσμίου Κυπέλλου Ποδοσφαίρου, Γερμανία 2006
* Τα γήπεδα του Παγκοσμίου Κυπέλλου Ποδοσφαίρου, Γερμανία 2006
* Φωτογραφίες της Allianz Arena
* Φωτογραφία του γηπέδου εσωτερικά

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 234354486
* GND: 4788794-1

 |

 |